
OCTOBER 


LUNA DÍ CONSCIENTISACION DI 


CANCER NA PECHO 


ARUBA NO TA HAYA AANWIJZING MAS 


Aruba ta cumpliendo cu palabracionnan 


Diabierna mainta, tiki prome cu 10or, den conferencia di prensa 
di Gobierno di Aruba, Prome Minister Evelyn Wever-Croes y 
Minister di Finansas Xiomara Maduro a anuncia cu Consheo di 
Minister di Reino (RMR) no ta duna Aruba un aanwijzing mas. 
Sectretario di Estado Alexandra Van Huffelen mainta tempran 
despues di e reunion di RMR, a confirma esaki indicando cu 
Aruba ta cumpliendo cu palabracionnan. 


Prome Minister di Aruba a expresa cu Gobierno di Aruba ta hopi 
satisfecho cu e decision aki enfatisando cu e trabounan haci 
pa keda den cumplimento cu palabracionnan sigur no tawata 
facil. E tabata un trabou hopi intenso y grandi di hopi hende y 
di hopi luna mientras cu Aruba ta saliendo for di un pandemia. 


"Mi kier a gradici nos profesionalnan pasobra ta danki nan cu 
ta traha riba e materianan aki constantemente, nos por a sigui 
cu e lucha te cu nos a yega awe, diabierna 21 di October, cu no 
tin un aanwijzing. Nos profesionalnan den area financiero, den 
area huridico y impuesto. Mi ta gradici tambe colega Minister di 
Finansa, Xiomara Maduro pasobra ta Minister di Finansa den 
e peor tempo financiero di nos pais, ta un trabou grandi, no ta 
placentero ni facil pero si no ta pa e empuhe y determinacion 
aki di Minister di Finansa nos no lo logra tampoco”, Prome 
Minister a enfatisa. 


E trabounan ta duro teniendo na cuenta cu tabata tin un deficit 
na aña 2020 di 1028 miyon florin y den apenas tres aña, ta 
logrando di elimina e deficit aki. Esaki sigur ta un esfuerso y 
resultado, cu hopi autoridad financiero mes ta considera esaki 
como imprecionante. Pa 2022, cu ta e tema di aanwijzing, a 
cuminsa e afía cu un deficit di 227 miyon florin. Na caminda a 
logra baha e deficit na 148 miyon. "A base di esey, CAFT a bin 
bisa no ta suficiente y kier wak e baha mas y e discucionnan 
over di e aanwijzing a cuminsa na Juni/Juli di e aña aki. Nos 
a lora manga pa cuminsa traha riba evita e aanwijzing aki. 
Nos lo sigui traha riba reformanan, riba e landspakket aumenta 
entrada na un forma structural, riba baha gasto na un forma 
structural pa asina nos por evita e aanwijzing”, Prome Minister 
a expresa. 


Prome Minister a remarca cu ta danki na e crecemento 
economico di nos pais cu a genera mas entrada, y danki na 
e esfuersonan di Departamento di Impuesto pa cobra mas 
impuesto di esnan cu no ta den cumplimento, a logra pa baha 
e deficit aun mas cu 32.5 miyon florin na e ultimo momento 
cu ta locual Hulanda a indica e ora cu ta suficiente pa evita e 
aanwijzing. Gobierno awor ta prepara e ultimo cambionan den 
e nota di cambio pa 2022, pa manda esaki tambe Parlamento 
pa por trata esaki e diabierna aki ainda. 


"Mi a compromete mi mes cu Parlamento ora cu nan a pidi mi pa 
duna nan e “zienswijze” cu ta nos defensa contra e aanwijzing. 
Parlamento a pidi mi hopi biaha pero ma bisa nan cu mi no ta 
duna nan tanten cu e caso no ta cla. Esaki ta un asunto entre 
Gobierno cu Gobierno. Y un guera canta ta un guera perdi 
y conociendo oposicion cu ya caba ta saca tur informacion 
personal di hendenan mes, nos a dicidi di no duna nan. Pero 
entrante awe mainta e ta den man di parlamentarionan. Mi 
a cumpli asina cu mi palabra na Parlamento un biaha mas”, 
Prome Minister Evelyn Wever-Croes a duna di conoce. 

Prome Minister Evelyn Wever-Croes: 


KICO LO A PASA SI ARUBA LO A HAYA UN 
AANWUZING 


Danki na tur esnan cu a yuda Gobierno evita esaki 


Durante e conferencia di prensa di Gobierno di Aruba diabierna 
mainta, Prome Minister a haci un reflexion riba kico lo a pasa 
si Aruba lo a haya e aanwijzing enfatisando cu Gobierno 
mes no tawata sa kico e contenido di e aanwijzing pasobra 
nunca Hulanda a indica con e lo bay hinc'e den otro. "Un 
COS Si cu nos sa sigur ta, cu Hulanda lo a impone medidanan 
riba Aruba mientras ta cumpli cu tur e recomendacionnan di 
CAFT. Nos a purba di splica na tur manera posibel cu no ta tur 


recomendacion bo por ehecuta sin mas riba un pueblo cu ya 
ta sufriendo", Prome Minister a enfatisa. 


Si e aanwijzing a bin, Gobierno lo mester a tuma mas medida 
entre otro hisando impuesto riba lomba di pueblo, corta mas den 
servicionan di Gobierno, servicionan social di bijstand, Polis 
enseñansa, cuido di salud, cuido di nos grandinan. "P'esey 
nos ta bisa awe, danki Dios nos no a haya un aanwijzing. Esaki 
ta un dia cu henter Aruba mester ta celebrando pasobra si e 
aanwijzing a bin, lo e no a bin riba Evelyn of Xiomara sino riba 
cada ciudadano, especialmente esnan mas vulnerable". 


Prome Misister ta gradici un biaha tur esnan cu a yuda Gobierno 
evita un aanwijzinng y a indica cu pa 2023 ta trahando pa yega 
surplusnan. Te ainda e presupuesto ta entrega na Parlamento 
cu un deficit di 0.596, pero ya caba ta logrando caba pa haci'e 
un balance budget. Y tur esfuerso ta pa continua otro aña 
pa conberti esaki den un surplus. "E lo no ta facil, e lo tin su 
retonanan pero nos lo traha duro pa logr'e", Prome Minister a 
enfatisa. 


Aruba no ta haya aanwijzing 


DANKI ARUBA PA E SOSTEN Y CONFIANSA 
DEN GOBIERNO 


Nos ta bisa loke nos ta haci y nos ta haci loke nos ta bisa y e interes 
di e pais Aruba ta na prome luga 


Prome Minister Evelyn Wever-Croes, na final di su anuncio 
durante conferencia di prensa di Gobierno di Aruba diabierna 
mainta, a toca tambe e tema di confiansa expresando e 
sintimento cu tin hende poco poco ta perde confiansa den 
Gobierno mientras cu otronan constantemente ta haci tur 
posibel pa crea desconfiansa den Gobierno. Prome Minister 
a expresa, 


"E Gobierno aki a demostra un biaha mas cu ora nos bisa algo, 
nos ta haci'e. Nos a compromete nos mes desde e prome 
momento cu e palabra aanwijzing a cay, cu nos no ta bay den 
welga di hamber ni yora, nos ta lora manga y traha y dialoga 
y sinta na mesa. Si nos mester debate duro nos lo haci'e pero 
cu respet. 


Awe, Aruba por mira y sinti cu e trabou duro ey, e respet cu 
Gobierno a inculca, e confiansa cu Gobierno a duna na nos 
profesionalnan pa guia Gobierno den esaki, ta duna resultado 


cu awe Aruba no a haya un aanwijzing. Mi ta bolbe confirma 
y pidi esnan talves cu a perde confiansa, bo por confia e 
Gobierno aki trankilmente. Nos ta bisa loke nos ta haci y nos 
ta haci loke nos ta bisa y e interes di e pais Aruba ta na prome 
luga. 


Personal pa mi, awe ta un dia hopi particular pasobra como 
persona, un trayectoria aisna no tabata facil. E menasa di 
aanwijzing personalmente tabata algo hopi pisa. Sinembargo 
awe mi ta bisa Dios ta grandi y un biaha mas ta keda proba cu 
ora bo tin un curason husto y bo ta pone interes di pais Aruba 
na prome luga manera cu nos ta pone, cosnan bon so ta pasa. 


Pabien Aruba awe y danki no solamente pa e sosten profesional 
cu nos a haya pero danki na tur esan cu a resa pa nos y duna 
nos palabranan di animo di conseho y oracion. Danki Aruba 
pa e sosten y confiansa den Gobierno", Prome Minister Evelyn 
Wever-Croes a expresa. 

Prome Minister Evelyn Wever-Croes: 


OTRO SIMAN LO TUMA LUGA REUNION CU 
MINISTER DI ASUNTONAN DI EXTERIOR 


Minister encarga cu Asuntonan di Exterior Wopke Hoekstra lo ta 
di bishita desde 24 te cu 26 di october na Sint Maarten, Corsou 
y Aruba, pa hiba palabra cu Prome Minister y Gobernador di 
cada pais. E tema di e encuentro aki ta desaroyonan geopolitico 
actualmente na Europa y region (Westelijk Halfrond). 


Banda di dialogo bilateral cu e Premier y Gobernador di 
cada pais, Minister Hoekstra lo presidi e "Koninklijksoverleg 
Buitenlandse Betrekking" na Corsou. Esaki ta un encuentro 
anual cu ta brinda oportunidad pa trata vision y interes di 
cada pais, y duna esaki un contenido conhunto pa locual ta 
asuntonan di exterior. 


Minister Hoekstra di Hulanda, Premier Pisas di Corsou, Premier 
Jacobs di Sint Maarten y Premier Wever - Croes di Aruba, lo 
trata temanan manera consecuencia di e guera na Ukraina 
pa region Caribense, relacion cu Venezuela, y cooperacion 
multilateral. Na final di e encuentro, lo tin conferencia di prensa. 

5 PERSONA TA 


ADULTO MAYOR 


Charla Informativo Directie Ouderenzaken 


| 
| 
| 


IE TE | 


t E - P. v EN 
Diaranson 19 di october a tuma luga e di dos charla informativo 
di Directie Ouderenzaken, Centraal Bureau Statistiek Aruba 
(CBS) y Ministerio di Adulto Mayor unda a comparti diferente 
datos di Adulto Mayor Femenino na Aruba. 


Como panelista tabata tey presente Sra. Desiree Helder di 
CBS, Sra. Jocelyne Croes - Lider di Comision Nacional pa 
Igualdad di Genero y Sra. Magaly Maduro di Fundacion Contra 
Violencia Relacional. 


Sigur un mainta unda a comparti hopi informacion unda a 
elabora riba varios tema cu ta toca adulto mayor femenino 
e.o. composicion di poblacion, diferente tipo di abuso y e 
importancia di uni hunto pa wordo scucha. Informacionnan cu 
tin cu ta consciente di dje ambos pa maneho di adulto mayor 
pero tambe como ciudadano. Resaltante ta cu mas cu 1 den 
cada 5 persona ta adulto mayor y 1 den cada 10 persona ta 

adulto mayor femenino. 
di poblacion na Aruba ta afecta nos tur y ta trece retonan cu 
ne pa nos Pais. P'esey e data cu CBS ta provee ta di suma 
importancia pa asina por traha riba solucionnan cu e vision pa 
un miho calidad di bida pa nos adultonan mayor. 


Durante e charla tabata tin oportunidad pa esnan presente 
hasi pregunta, comparti nan preocupacionnan y conta di nan 
experiencia como adulto mayor. Si no a logra di atende e 
charlanan, por wak e videonan cu ta actualmente disponibel 
riba e pagina di Facebook di Directie Ouderenzaken y tambe 
por encontra e lista di actividadnan di diferente gruponan di 
bario y fundacionnan pa luna di october. 


Directie Ouderenzaken ta gradici e panelistanan y tambe 
moderador Edward Erasmus pa un tremendo presentacion. 
Tambe palabra di danki ta bay na Centro di Bario Savaneta 
y Grupo Samen Oud di Savaneta pa permiti nos organisa e 
charla aki durante nan encuentro. Ta planeando mas charlanan 
informativo pa asina sigui stimula participacion activo den luna 
di oktober y ta premira cu lo continua cu e charlanan den luna 
di november tambe. 


Minister di Asuntonan di Adulto Mayor, Sr. Ursell Arends ta 
recorda comunidad di Aruba cu tin diferente actividadnan 
durante ful Iluna di adulto mayor cu ta relata na e cuido y 
bienestar di nos adultonan mayor y ta hasi un yamada na 60+ 
y tambe na famianan pa atende y participa na e actividadnan 
aki. 

IN LA 
OCTOBER 
LUNA DÍ CONSCIENTISACION DI 


CANCER NA PECHO 

Minister di Finansa Xiomara Maduro: Aruba no a haya KB 


ARUBA DEMOSTRA CU E TRABAO CU TA 
WORDO HACI TA UNO SERIO NA BIENESTAR 
DI NOS PAIS 


Danki na e grupo di profesionalnan Arubano cu a demostra caracter 
y ta stima y kere den Aruba 


Diabierna mainta Minister Presidente y Minister di Finansa a 
yama un conferencia di prensa extra ordinario relaciona cu e 
Reunion di Conseho di Minister di Reino caminda a dicidi cu 
Aruba no ta haya un aanwijzing/instruccion of KB manera a 
wordo conseha pa Caft. 


Ta gradici e ekipo cu a traha dianan largo y bao di preshon 
Na prome luga e mandatario a gradici nos bon Dios pa brinda 
e sabiduria, forsa y pasenshi pa por asumi e responsabilidad 
grandi pa Pais Aruba. Un trabao cu a wordo haci den ekipo pa 
cual Minister Maduro a gradici e ekipo cu a yude y muy especial 
pa a yuda nos Minister President. Tabata dianan hopi largo, 
sigur traha cu preshon grandi pero awe nos por wak un biaha 
mas, nos a demostra cu e trabao cu ta wordo haci pa Aruba ta 
uno serio y di responsabilidad grandi, pero principalmente cu 
hopi amor y di bon curason pa e pueblo di Aruba. 


Henter e ekipo lidera pa Minister President a demostra caracter 
Minister di Finansa durante e conferencia di prensa a trece 
dilanti cu sigur den transcurso di e tempo cu a hiba nos Pais 
te akinan pa locual ta e conseho di Caft pa Aruba ricibi un KB, 
esaki a exigi caracter di e ekipo cu a yuda y asesora Gobierno. 
E mandatario encarga cu Finansa a gradici Minister President 
cu a demostra no solamente e diplomacia cu bo mester tin 
como Minister President, pero e guia y e liderazgo pa asina 
asumi e responsabilidad di hiba e dialogonan necesario. 
Semper Minister President a keda na mesa, hiba tur discusion 
necesario cu un meta den mente y curason, cual ta e bienestar 
di Aruba. 

Continuacion ARUBA DEMOSTRA CU E TRABAO CU TA WORDO HACI TA UNO SERIO.... 


No tin otro hende cu por stima nos Pais mas cu nos mes 

Awe e decision di Conseho di Minister di Reino ta cu Aruba no ta 
haya instruccion y esaki ta e resultado di e trabao responsabel 
cu a wordo haci desde e prome momento. Aruba tabata sa 
kico tin cu wordo haci pa nos drecha nos situacion, pasobra 
no tin otro hende cu por stima nos Pais mas cu nos mes. No 
tin otro hende tampoco cu por asumi e responsabilidad cu nos 
como Pais tin cu asumi segun Minister di Finansa. Den nos 
tin e forsa inigualabel pa bini hunto y haci cosnan bon pa nos 
Pais. 


Nos tin cu keda hunto y sigui traha na bienestar di Pais Aruba 
Awo e trabao no a caba, nos tin cu keda hunto y sigui cu e 
trabao. Awe mainta a sinta un rato cu Caft, kende ta di bishita 
na Aruba, pa asina por pasa ariba e puntonan. Minister Maduro 
a trece dilanti cu den bida ta net con bo kier mira e cosnan. 
Bo tin un escogencia, ta keda na bo si bo ta acepta e critica 
of bo ta dicidi cu e critica ta eynan y bo kier traha ariba dje na 
un manera positivo. Na fin di dia, nos tur lo kier logra pa Aruba 
bay padilanti y cu nos tin un finansa publico sostenibel cu e 
pueblo ta haya alivionan necesario. Ta nos tin cu maneha e 
situacion cu nos ta den dje. E realidad financiero no ta cambia, 
pero si, nos tin cu duna di nos parti pa nos haci e cambionan 
cu nos kier mira realisa segun Minister di Finansa. 


Awo tin trankilidad y confiansa pa sigui traha pa Pais Aruba 
bay padilanti 

E decision di Conseho di Minister di Reino pa Aruba no 
haya un KB, sigur ta un punto cu ta trece e trankilidad hopi 
necesario pa nos por tin e confiansa y e forsa pa sigui traha pa 
bay dilanti. Mundo henter tin wowo riba Aruba y sigur por mira 
e progreso cu nos a conoce den tempo hopi corto, caminda 


tabata tin desta grandi y ya caba nos ta bay den direccion 
di un presupuesto balansa. 


Danki na e trabao grandi cu ta wordo haci pa Pais Aruba 

Na final Minister Xiomara Maduro a declara cu awo ta sigui 
riba e mesun caminda cu nos tabata ta prome cu e pandemia 
caminda a yega na un situacion di surplus di nos Pais. Den 
pandemia Gobierno a hiba un maneho pa yuda pa e pueblo por 
tin e alivio necesario. E focus di Gobierno ta dirigi pa nos por 
bay bek na e situacion caminda no tin deficitnan mas, caminda 
bo ta maneha e debe grandi cu Pais Aruba cual ta prominente 
ariba nos finansa publico. Nos ta sigui dilanti cu e mesun fe, 
mesun forsa y mesun sabiduria cu nos bon Dios ta brinda nos 
y agradecido cu nos tin un Minister President cu ta guia e Pais 
aki hunto cu un ekipo grandi den Gobierno di Aruba, un grupo 
di Arubianon cu ta stima e Pais aki y principalmente kere den 
Aruba. Danki pa kere den Aruba! 

GOBIERNO DI ARUBA TA SIGUITRAHA NA UN 
MANERA SERIO Y RESPONSABEL 

Diahuebs mainta Minister Dangui Oduber a ricibi sra. Noemi 
Madurohuntocu WitGele Kruis (WGK)y Jeugdgezondheidszorg 
(JGZ)paasinapresentaun posterden cuadrodiconscientisacion 
y prevencion pa ora babynan bai creche. Presente tawata tey 
sra. Swinda Dumfries cu ta coordinadora di e team "Gezonde 
School Adviseur", sra. Janice Essers Hooft cu ta Doctor Wit/ 
Gele Kruis & JGZ na Directie Volksgezondheid Aruba, sra. 
Linda Croes y sra. Surella Croeze. 


E poster aki ta hiba cune 10 punto cardinal cu ta ser reenforsa, 
cual ta hancra den e ley di kinderopvang. Cada kinderopvang 
ta haya informacion ariba diferente manera, diferente herment, 
cu ta yuda e trahado pedagogico den su trabao ora ta trata 
bienestar y seguridad di cuido di baby. 

Plataforma Veiligheid Kopv ta consisti di: DMH, DVG, WGK, 
FPNM, IMSAN y Rode Kruis. 


Sigur un bunita iniciativa cu Ministerio di Salud ta sostene 
completamente. Cu esaki lo percura pa comparti tur informacion 
necesario na esnan cu ta duna cuido pa tene cuenta cu tur e 
aspectonan cu ta necesario pa evita y preveni cu babynan por 
haya nan mes den problema ora nan ta na creche. 


Sr. Oduber ta gradici tur organisacion y fundacion cu ta traha 
conhuntamente pa trece mas informacion manera esaki dilanti 
pa conscientisa pueblo di Aruba. 

MINISTER ENDY CROES A REUNI CU 
STICHTING MISS IQ DI HULANDA 


Fundacion di Hulanda cu ta traha y yuda scolnan cu mobulario y ekiponan 


Dialuna atardi Minister Endy Croes a reuni cu sra. Ruth 
Groenewoud, directora di Stichting Miss IQ na Hulanda y sr. 
Rothmar Coenraad, Operations Manager di AFAS. Miss IQ ta 
un fundacion na Hulanda nan tin contacto estrecho cu scolnan 
na Hulanda. Durante e reunion sra. Groenewould a duna e 
Mandatario di Ensefiansa informacion di e proyecto. Scolnan 
cu ta cambia nan mobulario y ekiponan hopi lihe, tin biaha 
nan tin solamente tres aña bieu pero den un bon condicion, e 
fundacion ta tuma nan over y ta warda esakinan. 


Banda di material di scol manera e.o. kashi, stoel, banki etc Miss 
IQ ta colecta articulonan di deporte pa gymzaal. E fundacion 
Miss IQ tin contacto tambe cu diferente scol na Aruba cu tin 
mester di mobulairo segunda mano. E container ta wordo poni 
disponibel na Hulanda y aki AFAS ta hunga un rol hopi grandi 
pa por trece e containernan Aruba. AFAS Foundation ta paga 
pa e container bin Aruba, e transporte ta sali entre 8 y 9 mil 
florin. Una bes e container yega Aruba e Minister di Ensefiansa 
ta pidi Minister di Finansa cooperacion pa haya “vrijstelling” 
via di un articulo ancra den ley por saca e containernan liber 
di impuesto y asina e materialnan ta yega nan dicho scol. Na 
luna di maart di e aña aki un total di 8 container a yega Aruba 
y tabata destina pa scolnan di SKOA. 


Durante e reunion a pidi sra. Groenewoud e mandatario a y 
AFAS depende cuanto container cu lo inclui DPS Scholen cu 
tin mester di material. Minister Endy Croes ta gradici Stichting 
Miss IQ y AFAS Foundation pa nan bunita contribucion y 
donacion di materialnan cu sigur e scol lo haci bon uzo di 
nan paso ta material cu nan tin mester.Esaki e ta un accion 
di colaboracion y nos como Gobierno sigur ta para pa duna 
sosten na tipo di proyectonan bunita asina pa nos muchanan' 
e Mandatario a finalisa. 

Aruba no a haya aanwijzing 


MINISTER THIJSEN HOPI CONTENTO CU E 


DECISION AKI DI RMR 


Conseho di Minister di Reino (RMR) a dicidi awe 
diabierna 21 di October durante di nan reunion 
pa no duna Aruba un aanwijzing. Esaki Minister 
Plenipotenciario di Aruba mr. Ady Thijsen a bisa na 
final di e reunion di RMR. Minister Thijsen a bisa 
di ta contento cu e decision aki. 'Mi a bisa semper 
na comienso di e proceso aki cu nos mester keda 
positivo; tin diferencia di opinion, pero esey ta 
normal. Van Huffelen a duna espacio y nos ta haya 
cu esey ta nesesario tambe pa nos por splica otro 
e diferencianan. E decision di RMR pa no duna 
Aruba un aanwijzing ta hopi bon. Nos ta sigi verder 
y van Huffelen a bisa cu nos ta bai awor pa 2023. | 
Mi ta convenci cu nos ta bai logra esey tambe, 
asina Minister Thijsen a bisa. 


E mandatario a sigi bisa cu si por mira na comienso 
di e proceso unda Gobierno di Aruba na 2017 a haye 
confronta cu un debe grandi y na 2020 a logra yega 
na un surplus riba e presupuesto. Minister Thijsen: 
“Pero e pandemia a trece cune cu a bin debenan 
grandi. Loke e Secretario di Estado ta referi na dje 
ta debenan cu Aruba a haci pasobra mester a fia 
placa di Hulanda pa sobrebibi e pandemia, mescos 
cu hopi otro pais na mundo. Un punto importante 
ta y mi ta kere cu esey a convence Hulanda tambe 
con un pais como Aruba cu a bai plat door di e 
pandemia, mester a fia hopi placa di Hulanda. Nos 
a baha 128 miyon di nos deficit den dos pa tres aña 
pa casi nada; pa 25 miyon. Bo ta mira e esfuerso 
grandi cu Aruba a haci; un trabao inmenso y mi ta kere cu 
Hulanda sa esey tambe. Pesey nos ta gradici nan tambe pa 
e comprencion ey. Semper nos ta keda traha hunto y asina 
demostra cu Aruba ta un pais madura.' 

Minister Thijsen un biaha mas a bisa di ta convenci cu mescos 
cu Aruba na 2020 a yega na un surplus, esey tambe lo ta e caso 
na 2023. Esaki tambe ta debi cu Aruba su turismo ta bayendo 
hopi bon, sin conta cu lo bai bin otro desaroyonan economico 
cu por acelera economia di Aruba. 


Banda di e parti di finanzas publico den e RMR di awe tambe 
a papia riba clima y con Hulanda y e paisnan di Reino den 
Caribe lo mester anda cu e problematico aki. Sr. Thijsen a 
menciona cu Minister Rob Jetten pa Asuntonan di Clima y 
Energia lo ta interesa pa tene un conferencia riba e tema aki y 
cu kisas esaki lo por tuma lugar na Aruba. Esaki ta un topico, 


FA 

segun Minister Thijsen cu ta rekeri cooperacion entre paisnan, 
mirando con cambio di clima ta afectando partinan di mundo. 
Segun e mandatario e cooperacion tambe ta cu institutonan 
manera IMF y Ministerio di Finanzas di Hulanda pa mira unda 
por duna sosten na Aruba pa tin un finanzas publico sano. 
Por ultimo Minister Thijsen a bisa cu Aruba ta trahando duro cu 
e “Landspakketten”. 'Mi ta sigi esaki di cerca. Riba tur tereno: 
enseñansa, economia, labor y salubridad publico. Akinan 
Aruba a haci algo casi milagroso. Durante e pandemia Aruba 
mester a corta gasto di salubridad publico cu 60 miyon pa aña. 
Djis pensa un rato kico esey kiermen, pero Aruba a logra toch. 
Esey ta demostra tambe cu nos por; e no tabata na su lugar 
pasobra corta riba gasto den un pandemia ta hopi dificil. Pero 
mi ta kere cu den futuro ora cu esaki pasa y cu nos a siña 
hopi di esaki, cu sigur riba tereno di salubridad publico por 
traha hunto cu Hulanda,' asina Minister Plenipotenciario mr. 
Ady Thijsen a declara na final di e reunion di RMR. 

Departamento di Ensenansa Aruba: 


DEA TA INVITA PUEBLO PA CONSULTA NACIONAL 
TOCANTE IDIOMA DEN ENSENANSA 

Departamento di Enseñansa Aruba (DEA) ta invita henter 

comunidad di Aruba pa un consulta nacional tocante idioma 


den enseñansa. Esaki ta pa tur hende haya chens di duna nan 
opinion tocante e topico aki. 


Lo tin un sesion na Oranjestad dia 26 di october na JFK 
Education Center, na Scol di Arte, San Nicolas dia 27 di october 
y na Centro Pastoral na Santa Cruz dia 3 di november. 


E PROYECTO 


Na maart 2022 Departamento di Enseñansa Aruba a lansa e 
proyecto Maneho Integral di Idioma oficialmente. Esaki tabata 
riba peticion di Minister di Enseñansa y Deporte, Sr. Endy 
Croes. Minister Croes su deseo ta pa scucha mas tanto hende 
cuta posibel tocante e topico maneho di idioma den enseñansa 
(onderwijstaalbeleid). Pa medio di diferente ronda di consulta, 
e grupo di coordinacion encarga cu e proy ecto, ta reuni cu 
diferente stakeholder. Na mei 2022 a cuminsa cu diferente 
stakeholder pafo di enseñansa y despues cu stakeholdernan 
den enseñansa mes. 


Awor DEA ta brinda e oportunidad pa henter pueblo di Aruba 
tambe bin duna su opinion tocante idioma den enseñansa. 
Esaki ta un topico cu actualmente tin hopi atencion di parti di 
gobierno di Aruba y tambe di parti di Hulanda. 


ARUBA 
Desde siglo 20 tin hopi rapport y investigacion skirbi tocante e 


problema di idioma den enseñansa na Aruba. Den transcurso 
di tempo Departamento di Enseñansa (DEA) a skirbi diferente 


s 


nota di maneho (adviesnota's) pa analisa e situacion y bin cu 
innovacion. Asina a introduci e Proyecto Scol Multilingual, cu 
tabata un proyecto piloto pa cuminsa traha cu un otro modelo 
di idioma. Despues di e fase piloto, e innovacion aki ta conoci 
como SAM, esta Scol Arubano Multilingual. 


WWW.EA.AW, WWW.PAPIAMENTO.AW, +297 528 3400, 
STADIONWEG 37, ORANJESTAD, ARUBA Maneho di idioma 
no ta trata solamente idioma di instruccion, sino tambe e 
idiomanan cu ta ofrece como vak (materia) na scol. Den 
pasado gobierno a tene consulta cu diferente stakeholder 
tocante e idiomanan cu nan ta haya importante pa Aruba (Nos 
Aruba 2025, Nationaal Onderwijsplan - NOP y Plan Educacion 
Nacional 2030 - PEN 2030). 


Na januari 2022, minister Endy Croes a presenta su nota di 
maneho Enseñansa den Transicion, cu ta enfoca riba e Plan di 
Educacion Nacional (PEN 2030), SDG 4 (enseñansa di calidad) 
di Nacionnan Uni y riba e rapport "Tussenrapport Doorlichting 
van het Arubaanse Onderwijsbestel" di Hulanda. 


HULANDA 


Maneho di idioma den enseñansa a wordo trata tambe den 
"Vierlandenoverleg". Esaki ta un reunion cu ta tuma luga tur 
aña entre e ministernan di Enseñansa di e paisnan den Reino 
Hulandes. Banda di esaki, den cuadro di “Landspakket”, un 
comision di Hulanda a skirbi un rapport tocante maneho di 
idioma. Den e rapport aki, cu yama "Tussenrapport Doorlichting 
van het Arubaanse Onderwijsbestel!”, e comision di doorlichting 
a duna como recomendacion pa Aruba yega na un escogencia 
cla y consecuente pa cu nos maneho di idioma den enseñansa. 

Continuacion DEA TA INVITA PUEBLO PA CONSULTA NACIONAL.... 
KICO TA MANEHO INTEGRAL DI IDIOMA? 


Maneho di idioma den enseñansa ta trata e 
idiomanan cu ta uza of duna na scol. Esaki 
ta trata idioma como vak y tambe idioma di 
instruccion (instructietaal). Kico nos kier como 
pais? Cua ta e idiomanan importante pa nos 
logra loke nos kier? Tin un maneho pa e diferente 
nivelnan di ensefiansa. Sinembargo, e comision 
di doorlichting a constata cu no tin un liña cla 
den e sistema di enseñansa den su totalidad. E 
meta di un maneho integral ta pa yega na un liña 
cora cu ta core di kleuter te universidad. Esaki 
lo mester percura pa e alumnonan por sigui 
desaroya nan mes riba nivel personal y prepara 
nan como miembro di comunidad. E maneho 
mester prepara nan tambe p a por sigui scol na 
un siguiente nivel of pa cuminsa traha. 


KICO TA UN CONSULTA NACIONAL? 


Durante un consulta nacional, tur hende na 
Aruba por duna su opinion, den e caso aki 
tocante idioma den enseñansa. Tur hende ta 
haya chens di bisa loke nan ta pensa of bin cu 
idea. Esaki ta importante, pasobra unabes cu 
tuma un decision definitivo riba e maneho, esaki 
lo wordo traduci den ley y tur scol tin cu bay 
cumpli cu ne. 


REGISTRA 


Por registra pa e ronda di consulta pa comunidad 
via nos website www.ea.aw. 


WWW.EA.AW, WWW.PAPIAMENTO.AW, +297 
528 3400, STADIONWEG 37, ORANJESTAD, 
ARUBA Mas informacion 


Pa mas informacion por acudi na nos website 
www.ea.aw. Aki por haya informacion tocante 
PSML y SAM y por haya diferente publicacion, 
documento y rapport tocante idioma den 
enseñansa. 


Tambe por haya e documentonan menciona 
manera “Nos Aruba 2025”, “Nationaal 
Onderwijsplan" (NOP) “Plan Educacion 
Nacional 2030" (PEN 2030) y e “Tussenrapport 
Doorlichting van hetArubaanse Onderwijsbestel". 


Sigui Departamento di Enseñansa Aruba riba 
@EducationAruba pa keda na altura di tur 
informacion. 


CU TA DURA PA UN RATO CORTICO. 

UN OBRA MAHESTRAAL CU TA YENA NOS DI SPERANSA, 
CU DESPUES DI E SCURIDAD, UN DIA NOBO TA ACERCA 
COMO UN COMUNIDAD FUERTE Y UNI, 

NOS MESTER HACI UZO DI CADA MOMENTO 
CU E CLARIDAD DI UN DIA NOBO TA DUNA NOS. 

Y TRAHA PA NOS DUSHI ARUBA 
INVERTIENDO DEN NOS MES, 

DEN NOS FAMIA Y DEN NOS PAIS, 

PA CREA OPORTUNIDADNAN NOBO, 

PA NOS RECUPERA DI E CRISIS 
CU UN DIA A WORDO PONI 
[DEN E CAMINDA DI NOS PROGRESO. 


20 ANA DI 


INVERSION Y 
22 OPORTUNIDAD 


